Stephan Lichtsteiner

Stephan Lichtsteiner (s. 16. tammikuuta 1984 Adligenswil) on sveitsiläinen jalkapalloilija, pelipaikaltaan puolustaja. Hän edustaa Bundesliigassa pelaavaa FC Augsburgia. Aiemmin hän on pelannut Sveitsin Superliigan Grasshopperissa, Ranskan Ligue 1:n Lillessä, Serie A:n Laziossa ja Juventuksessa sekä Englannin Valioliigan Arsenalissa. Lichtsteiner lukeutuu myös Sveitsin maajoukkueen vakionimiin.

Lichtsteiner aloitti ammattilaisuransa Grasshopperin riveissä vuonna 2001. Hän voitti Sveitsin-mestaruuden 2003. Lilleen hän siirtyi vuonna 2005. Siirto Lazioon tapahtui vuonna 2008. Laziossa hän voitti Italian Cupin vuonna 2009, loppuottelussa kaatui Sampdoria rangaistuspotkukilpailun jälkeen. Samana vuonna Lazio kohtasi Italian SuperCupin finaalissa Interin, jonka Lazio voitti 2–1. Hän sai Laziossa lempinimen Forrest Gump, väsymättömän ja periksi-antamattoman pelityylinsä vuoksi.

Lichtsteiner siirtyi Juventukseen kymmenen miljoonan euron siirtosummalla kesällä 2011. Hän voitti Italian-mestaruuden peräti seitsemällä peräkkäisellä kaudella: 2011–2012, 2012–2013, 2013–2014 ja 2014–2015, 2015-2016, 2016-2017 ja 2017-2018. Lisäksi hän voitti Italian cupin 2015, 2016, 2017 ja 2018 sekä pelasi Mestarien liigan loppuottelussa keväällä 2015. Lichtsteinerin sopimus päättyi kesäkuussa 2018, jonka jälkeen hän siirtyi ilmaissiirrolla Arsenaliin. Seuraavana kesänä hän siirtyi Bundesliigan FC Augsburgiin. Elokuussa 2020 Lichtsteiner ilmoitti lopettavansa uransa.

Sveitsin maajoukkueessa Lichtsteiner debytoi vuonna 2006. Hän pelasi MM-kilpailuissa kolme ottelua 2010,  neljä ottelua 2014 ja kolme ottelua 2018 sekä EM-kilpailuissa kolme ottelua 2008 ja neljä ottelua 2016.

Saavutukset 
Lähde: Soccerway
Sveitsin-mestaruus 2003
Italian-mestaruus 2012, 2013, 2014, 2015, 2016, 2017 ja 2018
Italian Cup-mestaruus 2009, 2015, 2016. 2017 ja 2018
Italian SuperCup-mestaruus 2009, 2012, 2013 ja 2015

Lähteet

Aiheesta muualla 

Profiili Lillen sivuilla 
Profiili Ligue 1:n sivuilla 

Sveitsiläiset jalkapalloilijat
Vuonna 1984 syntyneet
Elävät henkilöt